Dokumentari Jahat Al Jazeera “Locked Up in Malaysia’s Lockdown” Diterbitkan Tanpa Lesen
Dokumentari kontroversi Locked Up in Malaysia’s Lockdown terbitan stesen televisyen antarabangsa Al Jazeera telah mencetuskan kemarahan seluruh rakyat Malaysia kerana ia memberikan maklumat salah dan berniat jahat. Al Jazeera didakwa cuba menggambarkan kerajaan bersikap ‘kejam’ terhadap pendatang asing ketika dalam tempoh Perintah Kawalan Pergerakan (PKP). Selepas dipanggil oleh pihak polis untuk memberi keterangan, kini Perbadanan Kemajuan Filem Nasional Malaysia (FINAS) pula tampil mendedahkan Al Jazeera International (M) Sdn Bhd telah menerbitkan dokumentari itu tanpa lesen yang sah dari pihak FINAS. “Hasil siasatan awal, FINAS mendapati syarikat berkenaan tidak mempunyai Lesen Pengeluaran Filem dan tiada permohonan Surat Perakauan Penggambaran bagi penggambaran dokumentari tersebut. “FINAS akan memberikan kerjasama sepenuhnya kepada pihak Polis Diraja Malaysia (PDRM) dalam menjalankan siasatan terhadap Al Jazeera,” ujar FINAS dalam satu kenyataan media. Stesen televisyen antarabangsa itu akan disiasat di bawah Seksyen 22(1) Akta Perbadanan Kemajuan Filem Nasional Malaysia 1981 (Pindaan 2013) keraja menjalankan aktiviti perfileman atau menjalankan aktiviti pengeluaran filem dokumentari tanpa lesen yang sah dari FINAS.